b'\n_START_ARTICLE_\nNjivska preslica\n_START_SECTION_\nOpis\n_START_PARAGRAPH_\nKot vse preslice ima tudi njivska preslica dvoje lo\xc4\x8denih poganjkov. Plodni poganjki so rjavi in imajo na vrhu trosni klas, jalovi poganjki brez trosnega klasu pa so zeleni. Plodni poganjki po\xc5\xbeenejo prvi. So rjave barve in ne vsebujejo klorofila. Jalovi poganjki po\xc5\xbeenejo kasneje, ko so plodni \xc5\xbee odmrli in rastejo celo poletje do prvih jesenskih zmrzali._NEWLINE_Plodni poganjki so rjavkasta kolenasta stebla z obdanimi rokavci, na vrhu pa se nahaja okoli 3 cm dolg klas, v katerem so trosovniki z vsebujo\xc4\x8dimi trosi. Jalovi poganjki predstavljajo od 10 do 60 cm visoko rastlino z votlim in zunaj vzdol\xc5\xbeno \xc5\xbelebi\xc4\x8dastim steblom iz katerega poganjajo tanke in raz\xc4\x8dlenjene zelene vejice. Te vejice so okoli stebla razporejene v vretencih, ki jih obdajajo zobati in resasti rokavci.\n_START_SECTION_\nZdravilne lastnosti\n_START_PARAGRAPH_\nV ljudskem zdravilstvu se pripravke iz njivske preslice uporablja za ustavljanje krvavitev ter pri zdravljenju tuberkuloze, kar so kasneje dokazale klini\xc4\x8dne raziskave, s katerimi so ugotovili, da v vodi topna kremen\xc4\x8deva kislina pospe\xc5\xa1uje nastanek levkocitov, s \xc4\x8dimer stimulira obrambne mehanizme telesa, kar podpira naraven proces zdravljenja tuberkuloze. Poleg tega naj bi preslica krepila presnovo in delovanje ledvic, zaradi \xc4\x8desar se uporablja tudi pri shuj\xc5\xa1evalnih dietah. Fitoterapevti pogosto priporo\xc4\x8dajo pripravke iz njivske preslice pri lomljivih kosteh in kr\xc4\x8dih. Kopeli z dodatkom njene izlu\xc5\xbenine naj bi celo pomagale pri zlomljenem hrustancu in ploskih nogah, pa tudi ob ozeblinah prstov na rokah in nogah, kostnih zlomih ter revmi in putiki. Njivska preslica je pogosto dodana v zeli\xc5\xa1\xc4\x8dne me\xc5\xa1anice z diureti\xc4\x8dnim u\xc4\x8dinkom in za zni\xc5\xbeanje krvnega tlaka, izvle\xc4\x8dki pa v raznih kapljicah za ledvice in mehur. Zunanje se izvle\xc4\x8dki preslice pogosto uporabljajo v kozmeti\xc4\x8dnih proizvodih, predvsem v kremah proti gubam, modricam in celulitisu.'